Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 3 Pv 1058/11/1102	Bratislava II, 4.6.2012
EEČ : 2-9-49-2012

U Z N E S E N I E

Trestná vec:	obvinená XXXXX  
Prečin:	Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 33/2011 Zbierky zákonov

Rozhodol: 	prokurátorka Okresnej prokuratúry Bratislava II
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako zamestnankyňa poškodenej spol. XXXXX XXXXX XXXXX v dobe od 06.05.2011 do 08.05.2011 v Bratislave na Pribinovej ul. č. 8, v OC Eurovea v predajni XXXXX XXXXX si prisvojila tržbu vo výške 1.902,90,- €, ktorú mala odovzdať, čo však neurobila, čím tak poškodenej spol. XXXXX XXXXX XXXXX so sídlom v XXXXX na XXXXX XXXXX spôsobila škodu vo výške 1.902,90,- €,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
36 mesiacov
Podľa § 216 odsek 3 Trestného poriadku obvinenej XXXXX, nar. XXXXX ukladám uhradiť v priebehu skúšobnej doby poškodenej spoločnosti XXXXX XXXXX XXXXX so sídlom XXXXX, XXXXX, IČO : XXXXX škodu v zmysle uzavretej dohody o uznaní dlhu a jeho splátkach zo dňa 11.05.2011. 

Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
     Uznesením policajta Obvodného oddelenia Ružinov západ, Odbor poriadkovej polície, Okresného riaditeľstva PZ XXXXX II pod ČVS: ORP-2935/RZ-B2-2011 bolo dňa 04.01.2012, podľa § 206 ods. 1 Trestného poriadku vznesené obvinenie XXXXX za úmyselný prečin sprenevery podľa § 213 ods. 1 Trestného zákona na tom skutkovom základe, ako je uvedený vo výrokovej časti tohto uznesenia. Dňa 26.04.2012 policajt oprávnené osoby upozornil na zmenu právnej kvalifikácie skutku podľa § 212 ods. 1 Trestného zákona. 

     Obvinená XXXXX je dôvodne podozrivá zo spáchania úmyselného prečinu krádeže podľa § 212 ods. 1 Trestného zákona, za ktorý tento zákon v osobitnej časti ukladá trest odňatia slobody, ktorého horná hranica neprevyšuje päť rokov. 

     Obvinená XXXXX sa priznala k spáchaniu skutku, za ktorý je stíhaná, oľutovala svoje konanie. Zároveň pri svojom výsluchu v prípravnom konaní, po poučení, súhlasila s podmienečným zastavením trestného stíhania.

     Obvinená XXXXX nebola prejednávaná za priestupok a doposiaľ taktiež nebola súdne trestaná. S poškodenou spoločnosťou, s ktorou nemala uzatvorenú dohodu o hmotnej zodpovednosti uzavrela dohodu o oznaní dlhu a jeho splátkach, súčasne matka obvinenej XXXXX uzatvorila s poškodenou spoločnosťou XXXXX XXXXX XXXXX dohodu o pristúpení k záväzku a jeho splátkach. Podľa vyjadrenia splnomocneného zástupcu poškodenej spoločnosti XXXXX obvinená uhradila z dlhu 209,90 eur dňa 9.5.2011, ďalej uhradila 381,10 eur v splátkach, preto keďže obvinená plní dohodu o úhrade dlhu v splátkach súhlasí s podmienečným zastavením trestného stíhania.

     Obvinená sa k trestnému činu priznala, s uvedeným postupom podľa § 216 ods. 1 Trestného poriadku súhlasila, a vzhľadom na vyššie uvedené skutočnosti, osobu obvinenej, s prihliadnutím na jej doterajší život a na okolnosti prípadu som dospela k záveru, že u obvinenej XXXXX sú splnené podmienky na rozhodnutie o podmienečnom zastavení trestného stíhania a toto rozhodnutie možno považovať za dostačujúce. 

      Podľa § 216 ods. 2 Trestného poriadku som obvinenej súčasne určila skúšobnú dobu v trvaní 3 rokov, v priebehu ktorej je povinná uhradiť škodu poškodenej spoločnosti.

      Na základe vyššie uvedeného som rozhodla tak, ako je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Eva Javorová
prokurátorka